text: Kommune vil stoppe gasudskibning i Fredericia
  06 august 2010 kl. 14.48
  Gasudskibningen fra Shell-terminalen i Fredericia skal stoppes, hvis den er en hindring for at opføre en ny bydel.
  Det mener borgmester Thomas Banke (V), Fredericia Kommune.
  Miljøcenter Odense under Miljøministeriet mener, at der skal være en sikkerhedszone på 525 meter rundt om terminalen, og det vil gøre det umuligt at opføre den nye bydel på den såkaldte Kemira-grund, der ligger inden for sikkerhedszonen.
  Bydelen udvikles i samarbejde med Realdania, og milliard-projektet skal rumme butikker, andre servicevirksomheder og 1.000 boliger.
  
  Må finde løsninger
  - Den helt uventede udmelding fra Miljøcentret betyder ikke alene, at vi ikke kan bygge nye boliger, institutioner og butikker, men også at 250 fredericianere nu bor i et farligt område, siger borgmesteren.
  Borgmester Thomas Banke ønsker ikke at stoppe projektet på grund af et krav om en sikkerhedszone.
  - Hvis miljømyndighederne ikke kan finde løsninger, der skaber fuld sikkerhed for både nuværende og fremtidige beboere, så må hele gasudskibningen flyttes bort fra Shell-terminalen, fastslår borgmesteren.
  Fredericia Kommune har i forvejen fået Fredericia Værft til at flytte til Lindø på Fyn.
  Miljøministeriet har begrundet kravet om sikkerhedszonen med, at Shell ønsker at udskibe fire gange så meget gas i fremtiden.
  